11. ΝΟΜΟΘΕΤ.ΔΙΑΤΑΓΜΑ υπ’ αριθ.31 της 27 Νοεμ./2 Δεκ.1968 (ΦΕΚ Α΄281) Περί προστασίας της περιουσίας των οργανισμών τοπικής αυτοδιοικήσεως και ρυθμίσεως ετέρων τινών θεμάτων. «Άρθρ.1.-1.Ως προς τα κτήματα των δήμων και κοινοτήτων εφαρμόζεται η νομοθεσία που ισχύει εκάστοτε για την προστασία της ακίνητης περιουσίας του Δημοσίου εκτός από τα άρθρ.8 έως 20 του Α.Ν.1539/1938 (ΦΕΚ 488 Α΄). 2.Όπου στις διατάξεις αυτές αναφέρεται: α)Δημόσιο, β)διεύθυνση δημοσίων κτημάτων, γ)υπουργός ή Υπουργείο Οικονομικών, δ) οικονομικός έφορος ή οικονομικός υπάλληλος, ε)πρόεδρος νομικού συμβουλίου, νοείται αντίστοιχα: α) οργανισμός τοπικής αυτοδιοίκησης, β)οικονομική υπηρεσία του οργανισμού τοπικής αυτοδιοίκησης, γ) δήμος ή κοινότητα, δ)δήμαρχος ή πρόεδρος κοινότητας, ε)νόμιμος εκπρόσωπος των οργανισμών τοπικής αυτοδιοίκησης». Το άρθρ.1 αντικαταστάθηκε ως άνω από την παρ.11 άρθρ.3 Νόμ.2307/8-15 Ιουν.1995(ΦΕΚ Α΄113), ανωτ.Τόμ.3,σελ.52,639. Άρθρ.2.-(Το τέλος ρύπανσης χώρων του άρθρου αυτού, καταργήθηκε από το εδάφ.στ΄ της παρ.6 άρθρ.28 Νόμ.1828/1989, ΦΕΚ-Α΄2, ανωτ.σελ.318, 425. Άρθρ.3.-Αι υπό των Αστικών εν γένει Νόμων και των ουσιαστικών διατάξεων περί δικών του δημοσίου αναγνωριζόμεναι εις το δημόσιον προνομίαι ή τεθεσπισμέναι ειδικαί προστατευτικαί διατάξεις εφαρμόζονται αναλόγως και επί των Οργανισμών Τοπικής Αυτοδιοικήσεως, εφ’ όσον αι τυχόν υφιστάμεναι αντίστοιχοι δια τους οργανισμούς τούτους προνομίαι εν γένει δεν είναι ευρύτεραι ή ευνοϊκώτεραι των επί του Δημοσίου ισχυουσών. Άρθρ.4.-1.Πάντα τα επί των πολιτικών, ποινικών και διοικητικών υποθέσεων δικονομικά προνόμια του Δημοσίου, τα αναγνωριζόμενα υπό του Κώδικος Νόμων περί Δικών του Δημοσίου και υπό ετέρων γενικών ή ειδικών διατάξεων, εφαρμόζονται αναλόγως και επί των Οργανισμών Τοπικής Αυτοδιοικήσεως, εφ’ όσον ούτοι δεν απολαύουν μέχρι τούδε ευνοϊκωτέρων και ευρυτέρων προνομίων υπό της κειμένης Νομοθεσίας. 2.Κατάσχεσις εις χείρας των Οργανισμών Τοπικής Αυτοδιοικήσεως ως τρίτων δύναται να επιβληθή μόνον κατόπιν αδείας του κατά τόπον αρμοδίου μονομελούς Πρωτοδικείου και υπό τας λοιπάς ισχυούσας εκάστοτε δια το Δημόσιον προϋποθέσεις. Άρθρ.5.-Αι ειδικαί υπέρ του Δημοσίου διατάξεις του Κώδικος αναγκαστικών απαλλοτριώσεων, ως ούτος ισχύει εκάστοτε, εφαρμόζονται αναλόγως και επί των Οργανισμών Τοπικής Αυτοδιοικήσεως. Άρθρ.6.-Γενικαί ή ειδικαί διατάξεις αναφερόμεναι εις θέματα ρυθμιζόμενα υπό του παρόντος Ν.Δ/τος, καταργούνται. Άρθρ.7.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 